Kokkuvõte Euroopa Andmekaitseinspektori arvamusest, mis käsitleb Europoli määruse muutmise ettepanekut

(Arvamuse täistekst on inglise, prantsuse ja saksa keeles Euroopa Andmekaitseinspektori veebilehel www.edps.europa.eu)

(2021/C 143/05)

Euroopa Komisjon esitas 9. detsembril 2020 ettepaneku võtta vastu Euroopa Parlamendi ja nõukogu määrus, millega muudetakse määrust (EL) 2016/794 selles osas, mis puudutab Europoli ja eraõiguslike isikute koostööd, Europolis isikuandmete töötlemist kriminaaluurimiste toetamiseks ning Europoli rolli teadusuuringute ja innovatsiooni valdkonnas. Selle seadusandliku ettepaneku eesmärk on tugevdada ja teatud juhtudel suurendada Europoli volitusi, vastuseks muutuvale julgeolekuolukorrale, kus ohud teisenevad ja muutuvad üha keerukamaks.

Euroopa Andmekaitseinspektor mõistab, et õiguskaitseasutustel on vaja kasutada parimaid võimalikke õiguslikke ja tehnilisi vahendeid oma ülesannete täitmiseks, milleks on avalikku julgeolekut ähvardavate kuritegude ja muude ohtude avastamine, uurimine ning ennetamine. Lisaks on ta veendunud, et julgeoleku ja põhiõiguste, sealhulgas andmekaitseõiguse vahel ei ole olemuslikku ja lepitamatut vastuolu. Seetõttu on käesoleva arvamuse eesmärk anda õiglane ja objektiivne hinnang kavandatud meetmete vajalikkusele ja proportsionaalsusele ning lisada mitu konkreetset soovitust, et tagada asjaomaste väärtuste ja huvide õige tasakaal.

Kriminaaluurimised ja kriminaaljälitustoimingud hõlmavad üha rohkem suurte ja keerukate andmekogumite kogumist ja töötlemist õiguskaitseasutuste poolt. Kuigi Euroopa Andmekaitseinspektor märgib positiivselt ära kaitsemeetmed, mis kaasnevad sellistel juhtudel kavandatavate eranditega, peab ta probleemseks, et kehtivate andmekaitsenormide erandid, mida kohaldatakse Europoli suhtes, võivad tegelikkuses muutuda reegliks. Seetõttu soovitab ta Europoli määruses paremini määratleda olukorrad ja tingimused, mille korral Europol võib kavandatavaid erandeid kasutada. Lisaks peab amet isegi nendel juhtudel töötlema isikuandmeid täielikult kooskõlas määruse (EL) 2018/1725 IX peatükis sätestatud üldpõhimõtete ja kohustustega.

Euroopa Andmekaitseinspektor kiidab heaks, et Europoli laiendatud seaduslikud võimalused teha koostööd eraõiguslike isikutega (eelkõige mitme jurisdiktsiooniga või konkreetse jurisdiktsiooniga seostamatute andmekogumite korral) on tasakaalustatud konkreetsete kaitsemeetmetega, näiteks süstemaatiliste, suuremahuliste ja struktuursete andmeedastuste keelamine. Samas soovitab Euroopa Andmekaitseinspektor seda olulist piirangut kohaldada kõigile teabevahetustele Europoli ja eraõiguslike isikute vahel, olenemata sellest, kas nad asuvad ELis või mitte. Euroopa Andmekaitseinspektor on ka seisukohal, et Europoli täpset õiguslikku rolli ja vastutust, kui ta tegutseb riigi ametiasutustele teenuse osutajana ja seega isikuandmete volitatud töötlejana, peaks täiendavalt selgitama siduvas õigusaktis. Lisaks peab ta vajalikuks hinnata võimalikke turberiske, mis tekivad Europoli sidetaristu avamisel kasutamiseks eraõiguslikele isikutele.

Euroopa Andmekaitseinspektor pöörab erilist tähelepanu ka isikuandmete kavandatavale kasutamisele Europoli poolt teadusuuringute ja innovatsiooni eesmärgil. Samas on ta täiesti teadlik, et alternatiiv – Europoli ja riiklike õiguskaitseasutuste tuginemine vahenditele ja toodetele, mille on välja töötanud välised müüjad, kes asuvad sageli väljaspool ELi – põhjustab selgelt palju suuremaid riske põhiõiguste suhtes. Sellele vaatamata leiab Euroopa Andmekaitseinspektor, et uus töötlemise eesmärk on määratletud liiga üldiselt, ning soovitab selgitada teadus- ja innovatsioonitegevusi siduvas dokumendis.

Euroopa Andmekaitseinspektor kiidab heaks ja toetab täielikult Europoli andmekaitseraamistiku edasist tugevdamist ja eelkõige määruse (EL) 2018/1725 IX peatükis sätestatud horisontaalsete eeskirjade otsest kohaldamist ameti operatiivandmete töötlemise suhtes. Samuti on see oluline samm kõigi ELi institutsioonide, organite ja asutuste andmekaitseraamistiku ulatusliku ühtlustamise suunas, mida Euroopa Andmekaitseinspektor on korduvalt nõudnud.

Europoli suuremate volitustega peaks alati kaasnema suurem järelevalve. Seetõttu kutsub Euroopa Andmekaitseinspektor üles täielikult ühtlustama tema järelevalvevolitusi Europoli suhtes määruses (EL) 2018/1725 sätestatud Euroopa Andmekaitseinspektori üldiste volitustega, mida kohaldatakse teistele ELi institutsioonidele, asutustele ja organitele, sealhulgas Euroopa Parlamendile, nõukogule ja komisjonile. Selline ühtlustamine oleks kooskõlas liidu seadusandja tahtega ning aitaks ühtlasi vältida liidu organite erinevat kohtlemist ja nende asetamist rohkemal või vähemal määral eelisseisundisse.

1. SISSEJUHATUS JA TAUST

1. Euroopa Liidu Õiguskaitsekoostöö Amet (Europol) asutati Euroopa Parlamendi ja nõukogu määrusega (EL) 2016/794 (Europoli määrus), et toetada ja tugevdada liikmesriikide pädevate asutuste tegevust ja nende vastastikust koostööd liidu ühiseid huve kahjustava raske piiriülese kuritegevuse, terrorismi ja muu kuritegevuse tõkestamisel ja nende vastu võitlemisel. Europoli määrusega asendati varasem põhiakt (nõukogu otsus 2009/371/JSK ( 1 ) ) ja anti Euroopa Andmekaitseinspektorile ülesanne teha alates 1. maist 2017 järelevalvet Europoli tehtava isikuandmete töötlemise seaduslikkuse üle.

2. Euroopa Komisjon võttis 9. detsembril 2020 vastu ettepaneku Euroopa Parlamendi ja nõukogu määruse kohta, millega muudetakse määrust (EL) 2016/794 selles osas, mis puudutab Europoli ja eraõiguslike isikute koostööd, Europolis isikuandmete töötlemist kriminaaluurimiste toetamiseks ning Europoli rolli teadusuuringute ja innovatsiooni valdkonnas ( 2 )

3. Ettepanek on lisatud komisjoni 2020. aasta tööprogrammi seadusandliku algatusena, mille eesmärk on tugevdada Europoli volitusi politsei operatiivkoostöö tõhustamiseks. See on ka üks põhimeede 2020. aasta juulis esitletud ELi julgeolekuliidu strateegias ( 3 ) . Lisaks on see seadusandlik ettepanek osa meetmete paketist, millest komisjon teatas 9. detsembril 2020, et tugevdada liidu reageerimist terrorismiohule ( 4 )

4. Ettepaneku eesmärk on tõhustada ja vajaduse korral laiendada Europoli volitusi ameti missiooni ja ülesannete raames, nagu on sätestatud ELi toimimise lepingu (ELTL) artiklis 88. Ettepanekus käsitletud kolme peamist valdkonda on sõnaselgelt märgitud määruse eelnõu pealkirjas, nimelt koostöö eraõiguslike isikutega, kriminaaluurimiste toetamine ning teadusuuringud ja innovatsioon. Palju täiendavaid muudatusi on siiski Europoli töö muudes olulistes aspektides, näiteks andmekaitse õiguslik kord, andmete edastamine kolmandatele riikidele, hoiatusteadete sisestamine Schengeni infosüsteemi jne. Viimati nimetatud elemendi kohta esitatakse eraldi seadusandlik ettepanek ( 5 ) , mille suhtes on konsulteeritud ka Euroopa Andmekaitseinspektoriga ja mida ta on kommenteerinud eraldi arvamuses.

5. Seletuskirja kohaselt on seadusandlik ettepanek vastuseks muutuvale julgeolekuolukorrale, kus ohud teisenevad ja muutuvad üha keerukamaks, sealhulgas digipöörde, uute tehnoloogiate ja COVID-19 kriisi ärakasutamisele kuritegelike rühmituste poolt. Sellega seoses tuletab komisjon meelde mitut nõukogu ja Euroopa Parlamendi hiljutist poliitilist avaldust, mis käsitlevad konkreetselt Europoli volituste ja suutlikkuse edasise tugevdamise vajadust ( 6 )

6. Seadusandliku ettepaneku koostamise ajal konsulteeris komisjon mitteametlikult mitu korda Euroopa Andmekaitseinspektoriga (viimati 25. novembril 2020), kes edastas oma mitteametlikud märkused. Euroopa Andmekaitseinspektor väljendab heameelt asjaolu üle, et tema seisukohti on küsitud menetluse varajases etapis, ning julgustab komisjoni seda head tava jätkama. Lisaks korraldas Euroopa Andmekaitseinspektor 9. oktoobril 2020 ekspertide veebiseminari „The Europol reform: the data protection perspective“ (Europoli reform: andmekaitse perspektiiv), pöörates erilist tähelepanu Europoli määruse andmekaitsesätete vastavusse viimisele operatiivsete isikuandmete töötlemise üldeeskirjadega.

7. Komisjon konsulteeris 7. jaanuaril 2021 Euroopa Andmekaitseinspektoriga ametlikult ettepaneku üle võtta vastu Euroopa Parlamendi ja nõukogu määrus, millega muudetakse määrust (EL) 2016/794, ning ta on vastu võtnud käesoleva arvamuse vastavalt määruse (EL) 2018/1725 artikli 42 lõikele 3.

2. JÄRELDUSED

49. Eelnevast lähtudes esitab Euroopa Andmekaitseinspektor järgmised soovitused.

Koostöö eraõiguslike isikutega

— süstemaatiliste, suuremahuliste ja struktuursete (artikli 26 lõike 6 viimane lõik) edastuste keeldu tuleks kohaldada kõigile teabevahetustele eraõiguslike isikutega, sealhulgas ELis;

— Europoli kohustused isikuandmete volitatud töötlejana/teenuse osutajana, eelkõige määruse (EL) 2018/1725 artikli 87 lõikes 3 sätestatud kohustuslikud elemendid, tuleks sätestada liidu või liikmesriigi õiguse kohases siduvas õigusaktis;

— Europol peaks hindama võimalikke turberiske, mis tekivad Europoli sidetaristu avamisel kasutamiseks eraõiguslikele isikutele, ning vajaduse korral rakendama asjakohaseid ennetus- ja leevendusmeetmeid.

Suurte ja keerukate andmekogumite töötlemine, sealhulgas konkreetsete kriminaaluurimiste toetamiseks

— Europoli määrus peaks tagama piisavad kaitsemeetmed, et artikli 18 lõikes 5a ja artiklis 18a sätestatud erandid ei muutuks reegliks;

— Europoli määruses tuleks täpsemalt määratleda juhtumid, mille korral Europol võib kasutada artikli 18 lõike 5a kohast erandit, kui amet võib taotleda maksimaalselt üheaastase ajavahemiku pikendamist. Lisaks tuleks selgitada artikli 18 lõigete 5a ja 6 koostoimet;

— artiklis 18a tuleks sätestada täiendavad tingimused ja lävendid Europoli tehtavale muude kui II lisas loetletud andmesubjektide kategooriate andmete töötlemisele teatud kriminaaluurimise toetamiseks, näiteks uurimise ulatus, keerukus, liik või tähtsus;

— isikuandmete töötlemine artikli 18 lõikes 5a ja artiklis 18a sätestatud erandite korral peaks olema kooskõlas määruse (EL) 2018/1725 IX peatükis sätestatud üldpõhimõtete ja kohustustega.

Andmete kasutamine teadusuuringute ja innovatsiooni jaoks

— teadus- ja innovatsioonitegevuse ulatus tuleks Europoli määruses paremini määratleda ja täiendavalt selgitada siduvas dokumendis, mida saaks hiljem ajakohastada.

Europoli koostöö kolmandate riikidega

— Europoli määruses tuleks täpsemalt määratleda ja selgitada artikli 25 lõike 5 mõiste „teatavat liiki edastamiseks“ tähendus ja sama artikli lõikes 6 määratletud mõiste „andmete edastamiseks“ erisus.

Europoli suhtes kohaldatav andmekaitseraamistik

— Euroopa Andmekaitseinspektori järelevalvevolitused Europoli suhtes peaksid olema täielikult kooskõlas määruse (EL) 2018/1725 artiklis 58 sätestatud Euroopa Andmekaitseinspektori üldiste volitustega;

— artiklis 37a kavandatud uus eesmärk tuleks välja jätta ja seega tuleks Europolis isikuandmete töötlemise piiramist reguleerida otse määruse (EL) 2018/1725 artikli 82 sättega.

Ettepaneku muud elemendid

— Europoli määruse artiklis 24 sätestatud teistele liidu asutustele andmete edastamise tingimused tuleks viia vastavusse määruse (EL) 2018/1725 artikli 71 lõike 2 üldeeskirjadega, eelkõige proportsionaalsuse nõudega;

— Europoli määruses tuleks selgelt määratleda mõiste „ühine operatiivanalüüs“ ja sellega hõlmatud isikuandmete töötlemise suhtes kohaldatavad õigusnormid.

Brüssel, 8. märts 2021. Wojciech Rafał WIEWIÓROWSKI

(1) Nõukogu 6. aprilli 2009. aasta otsus 2009/371/JSK, millega asutatakse Euroopa Politseiamet (Europol) (ELT L 121, 15.5.2009, lk 37).

(2) COM(2020) 796 final.

(3) COM(2020) 605 final (24. juuli 2020).

(4) https://ec.europa.eu/commission/presscorner/detail/et/ip_20_2326

(5) Ettepanek: Euroopa Parlamendi ja nõukogu määrus, millega muudetakse määrust (EL) 2018/1862, milles käsitletakse Schengeni infosüsteemi (SIS) loomist, toimimist ja kasutamist politseikoostöös ja kriminaalasjades tehtavas õigusalases koostöös, Europoli poolt hoiatusteadete sisestamise osas, COM/2020/791 final.

(6) Vt eelkõige Euroopa Parlamendi 10. juuli 2020. aasta resolutsioon liidu tervikliku poliitika kohta rahapesu ja terrorismi rahastamise ärahoidmiseks (2020/2686(RSP)), nõukogu 2. detsembri 2019. aasta järeldused Europoli koostöö kohta eraõiguslike isikutega või ELi siseministrite 21. oktoobri 2020. aasta deklaratsioon („Ten points on the Future of Europol“).